Wat is die plan met Rudy Paige in die Leeukuil?Rudy Paige – terug na die Leeus (Foto: GB Jordaan) Rudy Paige terug in die Rooibonttrui? Dit gaan ŉ balanseertoertjie soos min van die Goue Leeus se afrigter, Swys de Bruin, verg om Paige genoeg speelkans te gee met die nuus dat die Bokke se plaasvervanger-skrumskakel glo op pad terug Ellispark toe is om sy loopbaan in Johannesburg voort te sit. Dit verklaar miskien waarom die Blou Bulle se afrigter, John Mitchell, voorkeur aan Ivan van Zyl en Piet van Zyl (asook André Warner) vir sy Curriebekerspan gegee het. Ja, dalk het Paige ook nie by die Bulle se nuwe vinnige spelpatroon ingepas nie, maar Mitchell was sekerlik daarvan bewus dat Paige die pad gaan vat. Paige is as jongeling van die SWD-Arende (hy was in 2007 die SA skolespan se kaptein en was in 2009 in die SA span vir die o.20-Wêreldkampioenskap) na die Universiteit van Johannesburg gelok. Hy was in 2011 in die Goue Leeus se Vodacombeker-span en het ook aan die einde van die seisoen sy Curriebekerbuiging gemaak (toevallig toe Mitchell die afrigter was). Hy het toe na Loftus Versfeld oorgeskuif waar hy 36 keer vir die Curriebekerspan en in 34 Superrugbywedstryde gespeel het, en ook in 11 toetse vir die Bokke. Sedert Faf de Klerk besluit het om groener weivelde in Engeland te gaan soek, was die Leeus op soek na ŉ geskikte plaasvervanger. Maar nou is die vraag: met Ross Cronje die voorkeurkeuse, en die jong Marco van Rensburg en Dillon Smith wat goeie vordering maak, wie gaan speelkans kry? Ja, diepte moet aangevul word en daar moet seker gemaak word dat daar genoeg plaasvervangers is. Maar watter boodskap sal dit aan ŉ bond se jong spelers stuur as hulle vir ŉ Bok van elders moet terugstaan?